Komisijos reglamentas (EB) Nr. 3298/94
1994 m. gruodžio 21 d.
nustatantis išsamias priemones dėl tranzito teisių sistemos (ekologinių taškų) per Austriją vykstančioms sunkiasvorėms transporto priemonėms, nustatytos Norvegijos, Austrijos, Suomijos ir Švedijos stojimo akto 9 protokolo 11 straipsnyje
EUROPOS BENDRIJŲ KOMISIJA,
atsižvelgdama ir Europos Bendrijos steigimo sutartį,
atsižvelgdama į Norvegijos, Austrijos, Suomijos ir Švedijos stojimo aktą, ypač į jo 11 straipsnio 6 dalį ir 9 protokolo 4 priedą,
kadangi pirmiau minėtas protokolas numato specialią sunkiasvorių transporto priemonių vykimo per Austrijos teritoriją tvarką, pagrįstą tranzito teisių sistema (ekologiniais taškais); kadangi ši tvarka nuo stojimo datos pakeičia 1992 m. lapkričio 27 d. Tarybos reglamentu (EEB) Nr. 3637/92 [1] nustatytą ekologinių taškų skirstymo sistemą;
kadangi Komisija turėtų priimti išsamias ekologinių taškų sistemos ir ekologinių taškų skirstymo tvarkos įgyvendinimo priemones;
kadangi pagal 9 protokolo 11 straipsnio 6 dalies antrąją pastraipą tokios priemonės turėtų užtikrinti, kad būtų išlaikoma dabartinių valstybių narių esama padėtis, atsiradusi taikant Tarybos reglamentą (EEB) Nr. 3637/92 ir 1992 m. gruodžio 23 d. pasirašytą administracinį susitarimą [2], nustatantį Tranzito susitarime nurodytos ekologinių taškų sistemos įsigaliojimo datą ir šios sistemos įdiegimo tvarką;
kadangi Komisija turėtų priimti išsamias priemones dėl susijusių su ekologinių taškų sistema neišspręstų techninių klausimų, kaip numatyta Bendrojoje deklaracijoje Nr. 18;
kadangi 9 protokolo 4 priedas koreguojamas, kad būtų atsižvelgta į Suomijoje ir Švedijoje registruotų sunkiasvorių transporto priemonių tranzitinius reisus, remiantis šių šalių orientacinėmis vertėmis, apskaičiuotomis remiantis 1991 m. tranzitinių reisų skaičiumi ir tariant, kad standartinė NOx emisija yra 15,8 g NOx/kw;
kadangi šiame reglamente numatytoms priemonėms pritaria pagal 9 protokolo 16 straipsnį įkurtas komitetas,
PRIĖMĖ ŠĮ REGLAMENTĄ:
I. Administracinės nuostatos
1 straipsnis
1. Tranzitiniu reisu vykstančios sunkiasvorės transporto priemonės vairuotojas vežasi ir priežiūros institucijai pareikalavus pateikia pagal A priedo pavyzdį parengtą tinkamai užpildytą standartinę formą arba Austrijos sertifikatą, vadinamą "ekologinių taškų knygele", patvirtinantį ekologinių taškų mokestį už nurodytą reisą.
Austrijos kompetentingos institucijos A priede pateiktą ekologinių taškų knygelę išduoda po to, kai sumokamos jos formos ir ekologinių taškų gaminimo bei paskirstymo išlaidos.
2. Po 1990 m. spalio 1 d. įregistruotos sunkiasvorės transporto priemonės vairuotojas kaip savo transporto priemonės NOx emisijos įrodymą taip pat vežasi ir paprašius pateikia standartinį pagal B priedo pavyzdį parengtą gamybos atitikties (COP) dokumentą. Tariama, kad pirmą kartą iki 1990 m. spalio 1 d. įregistruotų sunkiasvorių transporto priemonių arba tų transporto priemonių, kurių jokie dokumentai nepateikti gamybos atitikties (COP) vertė yra 15,8 g/kw.
Valstybės narės raštu praneša Komisijai nacionalinių institucijų, įgaliotų išduoti pirmiau minėtus dokumentus, sąrašą.
3. Pagal C priede išvardytus reikalavimus arba pagal ETMK leidimus vykdomiems tranzitiniams reisams ekologinių taškų sistema netaikoma.
2 straipsnis
1. Prie 1 straipsnio 1 dalyje nurodytos formos tvirtinamas privalomas ekologinių taškų skaičius, kurie panaikinami. Ekologiniai taškai panaikinami pasirašant taip, kad parašas apimtų ir ekologinius taškus, ir jų tvirtinimo formą. Vietoje parašo galima naudoti guminį antspaudą.
2. Iki 1996 m. gruodžio 31 d., kai transporto priemonė įvažiuoja į Austrijos teritoriją, tinkamai užpildyta forma, kurioje yra privalomas ekologinių taškų skaičius, įteikiama priežiūros institucijai, kuri grąžina kopiją su mokėjimo patvirtinimu.
Kai Austrijoje įregistruota sunkiasvorė transporto priemonė įvažiuoja į Italiją ar Vokietiją arba iš jų išvažiuoja, valstybės narės priežiūros institucijai įteikiamas mokėjimo patvirtinimas ir gamybos atitikties (COP) dokumentas. Mokėjimo patvirtinimo kopija įvažiuojant įteikiama muitinės pareigūnams.
Specialūs ekologiniai taškai taikomi Austrijoje įregistruotoms sunkiasvorėms transporto priemonėms tranzitu vykstančioms į Italiją ar iš jos arba vykstančioms reisais, kuriais tranzitu pervažiuojama Austrija ir kelionė tęsiama Vokietijoje. Jų taikymas registruojamas mokėjimo patvirtinime.
Šiuos tikrinimus valstybės narės nuožiūra galima atlikti kitoje vietoje, o ne prie valstybės sienos.
3. Kai vykstant tranzitu keičiamas vilkikas, lieka galioti įvažiuojant išduotas mokėjimo patvirtinimas, kuris yra saugomas. Jeigu naujojo vilkiko gamybos atitikties (COP) vertė yra didesnė už nurodytąją formoje, papildomi ekologiniai taškai, tvirtinami prie naujosios kortelės, yra pritvirtinami ir panaikinami išvažiuojant iš šalies.
4. Vykstant tokiais reisais, kai būtini ekologiniai taškai, 1 straipsnio 1 dalyje apibrėžta forma pakeičia visas Austrijos formas, iki šiol naudotas transporto statistikai.
5. Valstybių narių kompetentingos institucijos reguliariai praneša Komisijai panaudotų taškų skaičių. Jeigu reikia, formų su panaikintais ekologiniais taškais originalai arba kopijos pateikiamos konkrečiai nacionalinei institucijai ar Komisijai.
3 straipsnis
1. Iki 1996 m. gruodžio 31 d Austrijos mokėjimo už Italijos arba Vokietijos ekologinius taškus patvirtinimas laikomas Austrijoje, Vokietijoje ir Italijoje anksčiau naudotų leidimų pakaitalu. Šis mokėjimo patvirtinimas Italijoje pakeičia dvišalį leidimą reisui į vieną pusę, o Vokietijoje - abipusį leidimą reisui atgal.
Tinkamai užpildyta 1 straipsnio 1 dalyje nurodytos formos kopija su būtinu Italijos ekologinių taškų skaičiumi iš Italijos išvykstančioms Austrijoje įregistruotoms sunkiasvorėms transporto priemonėms pakeičia numatytą leidimą.
2. Nepertraukiami reisai Austrijos sieną vieną kartą kertant traukiniu, paprastu geležinkelių transportu arba atliekant kombinuotą transporto operaciją, ir sieną kertant kelių transportu prieš ją pervažiuojant geležinkeliu arba po to, laikomi ne 9 protokolo 1 straipsnio e dalyje apibrėžtu krovinių vežimu kelių transportu per Austriją, o dvišaliais reisais, apibrėžtais pirmiau minėto protokolo 1 straipsnio g dalyje.
3. Naudojantis toliau nurodytais geležinkelio terminalais nepertraukiami tranzitiniai reisai per Austriją laikomi dvišaliais reisais:
Fürnitz/Villach Süd, Sillian, Innsbruck/Hall, Brennersee, Graz.
4 straipsnis
Ant ekologinių taškų spausdinami jų galiojimo metai. Ekologinius taškus galima naudoti nuo jų galiojimo metų sausio 1 d. iki kitų metų sausio 31 d.
5 straipsnis
1. Sunkiasvorių transporto priemonių vairuotojas arba įmonė už šio reglamento arba už 9 protokolo pažeidimus baudžiami pagal galiojančius nacionalinius įstatymus. Jei pažeidimai pakartotiniai, taikoma Tarybos reglamento (EEB) Nr. 881/92 [3] 8 straipsnio 3 dalis.
2. Tirdamos šio reglamento arba 9 protokolo pažeidimus ir už juos traukdamos atsakomybėn Komisija ir valstybių narių kompetentingos institucijos, kiekviena paisydama savo jurisdikcijos ribų, teikia viena kitai administracinę pagalbą, visų pirma užtikrindamos 1 straipsnyje apibrėžtų dokumentų teisingą naudojimą ir tvarkymą.
3. Jeigu pagal šio reglamento nuostatas priežiūros institucijoms nepateikiamos 1 straipsnyje nurodytos ekologinių taškų knygelės, jos neužpildomos ar užpildomos akivaizdžiai neteisingai arba jeigu ekologiniai taškai pritvirtinti netinkamai, deramai atsižvelgdamos į proporcingumo principą priežiūros institucijos gali neleisti tęsti reiso.
II. Ekologinių taškų paskirstymas
6 straipsnis
1. 96,66 % visų turimų ekologinių taškų pagal D priede išdėstytą paskirstymo skalę išdalijami valstybėms narėms.
2. Šie ekologiniai taškai kiekvienais metais valstybėms narėms yra išduodami per du kartus, pirmąjį kartą iki praėjusių metų spalio 1 d., o antrąjį - iki atitinkamų metų kovo 1 d.
9 protokolo 11 straipsnio 2 dalies c punkte numatytomis aplinkybėmis antroji ekologinių taškų partija sumažinama šio protokolo 5 priedo 3 dalyje nustatytu metodu apskaičiuotu ekologinių taškų skaičiumi.
7 straipsnis
1. Valstybių narių kompetentingos institucijos savo turimus ekologinius taškus paskirsto jų teritorijoje įsisteigusiems suinteresuotiems vežėjams.
2. Kiekvienais metais ne vėliau kaip iki spalio 15 d. valstybių narių kompetentingos institucijos grąžina Komisijai visus ekologinius taškus, kurie kaip rodo turimi duomenys ir transporto eismo įvertinimas per paskutinius metų mėnesius, tikriausiai nebus panaudoti iki metų pabaigos.
8 straipsnis
1. Valstybėms narėms pagal 6 straipsnį nepaskirstyti ir pagal 7 straipsnį grąžinti Komisijai ekologiniai taškai sudaro Bendrijos rezervą.
2. Bendrijos rezervo ekologinius taškus, laikydamasi 9 protokolo 16 straipsnyje nustatytos tvarkos, likus bent vienam mėnesiui iki metų pabaigos Komisija turi paskirti valstybėms narėms, atsižvelgdama į kiekvienos valstybės narės jai paskirtų ekologinių taškų tvarkymo būdą ir objektyvius kiekvienos valstybės narės vežėjų poreikius, kuriuos visų pirma galima nustatyti pagal šiuos kriterijus:
- ypatinga Graikijos ir Italijos padėtis, kaip apibrėžta E priede,
- nepalanki pradinė padėtis,
- sunkumai techniškai tobulinant transporto priemonių parką dėl NOX emisijos,
- geografinės aplinkybės,
- nenumatyti įvykiai.
III. Ekologinių taškų skaičių koregavimas
9 straipsnis
Norvegijos, Austrijos, Suomijos ir Švedijos stojimo akto 9 protokolo 4 priedas koreguojamas taip:
Metai | Ekologinių taškų procentinis dydis | EU-15 ekologiniai taškai |
1991 baziniai metai | 100 % | 23556220 |
1995 | 71,7 % | 16889810 |
1996 | 65,0 % | 15311543 |
1997 | 59,1 % | 13921726 |
1998 | 54,8 % | 12908809 |
1999 | 51,9 % | 12225678 |
2000 | 49,8 % | 11730998 |
2001 | 48,5 % | 11424767 |
2002 | 44,8 % | 10533187 |
2003 | 40,0 % | 9422488 |
IV. Techniniai ekologinių taškų sistemos klausimai
10 straipsnis
Remiantis 9 protokolo 11 straipsnio 2 dalies b punkto ir 5 priedo 1 dalies paaiškinimais iki 1990 m. spalio 1 d. įregistruotų transporto priemonių taikoma naujo variklio gamybos atitikties (COP) vertė, jeigu jų variklis pakeistas po šios datos. Tokiu atveju atitinkamos institucijos išduotame sertifikate pažymimas variklio keitimas ir pateikiama nauja NOX emisijos gamybos atitikties (COP) vertė.
11 straipsnis
Jeigu vykstant tranzitiniu reisu per Austriją į Italiją kitoje valstybėje narėje, o ne Austrijoje, registruotas vilkikas keičiamas Austrijoje registruotu, iki 1996 m. gruodžio 31d. dvišaliam eismui tarp Austrijos ir Italijos be mokėjimo už pirmo vilkiko reisą patvirtinimo reikalaujama ir leidimo.
12 straipsnis
Už tranzitinį reisą mokėti ekologinių taškų nereikia, jeigu laikomasi šių trijų sąlygų:
i) visiškai nauja transporto priemonė ar autotraukinys pristatomi iš gamintojo į paskirties vietą kitoje valstybėje;
ii) reiso metu nevežami jokie kroviniai;
iii) transporto priemonė arba autotraukinys yra su atitinkamais tarptautinio registravimo dokumentais ir eksporto licencijos ženklais.
13 straipsnis
Už tranzitinį reisą mokėti ekologinių taškų nereikia, jeigu jis yra reiso, įrašyto C priede, už kuriuos nereikia mokėti ekologinių taškų, nepakrautos transporto priemonės kelionės dalis ir jeigu transporto priemonėje vežami tą įrodyti tinkami dokumentai. Tokie dokumentai - tai:
- važtaraštis arba
- užpildyta ekologinių taškų knygelė, prie kurios nepritvirtintas nė vienas ekologinis taškas, arba
- užpildyta ekologinių taškų knygelė su ekologiniais taškais, kurie vėliau atnaujinami.
14 straipsnis
1. Šis straipsnis taikomas Austrijoje registruotų sunkiasvorių transporto priemonių, kurių didžiausias leistinas svoris viršija 3,5 tonos, tranzitiniam eismui per Vokietijos teritoriją Bad Reichenhall ("Kleines Deutsches Eck") arba Inntal greitkeliu A8/A93 tarp Bad Reichenhall/Autobahn ir Kiefersfelden ("Großes Deutches Eck") sankryžų.
2. Iki 1995 m. birželio 30 d. Vokietija "Kleines Deutsches Eck" ruože tik į vieną pusę vykstančių sunkiasvorių Austrijos transporto priemonių skaičių gali apriboti iki 4700 per savaitę, o iki 1996 m. gruodžio 31 d. - iki 2350 vienpusių reisų.
3. Iki 1996 m. gruodžio 31 d. "Großes Deutsches Eck" ruože Vokietija gali apriboti tik į vieną pusę vykstančių tranzitu, tačiau ne pagal dvišalius leidimus arba savo sąskaita atliekamus reisus, Austrijos transporto priemonių skaičių iki 2350 per savaitę. Nuo 1997 m. sausio 1 d. Austrijos vežėjams užtikrinamas nediskriminacinių sąlygų taikymas.
4. Po konsultacijų, visų pirma su Austrija ir Vokietija, iki 1996 m. spalio 1 d. Komisija peržiūri šios tvarkos reikalingumą ir veiksmingumą "Kleines Deutsches Eck" ruože, siekdama sukurti aplinkosaugos kriterijais ir elektroninės kontrolės priemonėmis, taikytinais nuo 1997 m. sausio 1 d., grįstą nediskriminacinę sistemą sunkiasvorėms transporto priemonėms, kaip apibrėžta Austrijos stojimo akto 9 protokolo 1 straipsnio d punkte, kuri neturi būti griežtesnė už sunkiasvorių transporto priemonių tranzitui per Austrijos teritoriją taikomus apribojimus.
V. Baigiamosios nuostatos
15 straipsnis
Šis reglamentas įsigalioja 1995 m. sausio 1 d., pradėjus galioti Norvegijos, Austrijos, Suomijos ir Švedijos stojimo aktui.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. gruodžio 21 d.